ΟΙ ΘΕΣΕΙΣ 
ΤΗΣ «ΛΑΪΚΗΣ ΣΥΣΠΕΙΡΩΣΗΣ» 
ΜΠΡΟΣΤΑ ΣΤΟ ΣΥΝΕΔΡΙΟ 
ΤΗΣ ΚΕΔΕ

Ο εργατικός - λαϊκός αναβρασμός μεγαλώνει και στην Ελλάδα. 

Σε χώρους δουλειάς, στα σχολεία και στις σχολές. Η «σταθερότητα» που προσπαθεί να επιβάλει η κυβέρνηση είναι η σταθερότητα της κερδοφορίας για τους μεγάλους επιχειρηματικούς ομίλους, της πολεμικής προετοιμασίας και η σιωπή νεκροταφείου για τις διεκδικήσεις του λαού. Οι δημοτικές αρχές καλούνται να διαλέξουν αν θα είναι ο «κυματοθραύστης» των κυβερνήσεων ή το αποκούμπι της συντριπτικής πλειοψηφίας του λαού μας.
Το μεγάλο ερώτημα που οφείλει να απαντήσει κάθε δημοτικός σύμβουλος και κάθε δημοτική αρχή είναι: εμείς τι κάνουμε, τι στάση κρατάμε για όλη αυτήν την κατάσταση; 
‣ Ποια Ελλάδα θέλουµε και για ποια Ελλάδα παλεύουµε; 

‣ Ποιος µπαίνει εµπόδιο στην κάλυψη όλων των σύγχρονων αναγκών σήµερα, 
που η τεχνολογία και η επιστήµη µας δίνουν πολλαπλές δυνατότητες; 

‣ Γιατί λογαριάζεται πιο σηµαντική η επένδυση ενός data center και όχι οι ζωές των παιδιών στην Γκράβα; 

‣ Γιατί είναι πιο σηµαντική η κατασκευή του γηπέδου µιας ΠΑΕ σε σχέση µε σύγχρονες φοιτητικές εστίες;

‣ Γιατί το κράτος µπορεί να δίνει µισό εκατοµµύριο ευρώ κάθε µέρα για τη φρεγάτα στη Μέση Ανατολή και δε µπορεί να εξασφαλίσει χρηµατοδότηση για τα απαιτούµενα αντιπληµµυρικά έργα στη Θεσσαλία;

ΤΕΛΙΚΑ ΟΙ ΔΗΜΟΙ ΕΙΝΑΙ ΑΠΟΤΕΛΕΣΜΑΤΙΚΟΙ ΓΙΑ ΠΟΙΟΝ; 

Για τους πολλούς και τις σύγχρονες ανάγκες τους
ή για τους λίγους και τη δίψα τους για κέρδη;
Για όσους μοχθούν και χτίζουν αυτόν το τόπο
ή για τις  Ανώνυμες Εταιρείες και τα συμφέροντά τους;

Η οικονομική ασφυξία των Δήμων 
είναι προδιαγεγραμμένο «έγκλημα»!

Ο λαός μας έχει πληρώσει το 95% των φόρων, την ίδια στιγμή που δισεκατομμύρια ευρώ χαρίζονται στο μεγάλο κεφάλαιο. Η κρατική χρηματοδότηση στους δήμους έχει μειωθεί δραστικά και δεν καταβάλλονται ούτε οι θεσμοθετημένοι πόροι. Σύμφωνα με τα στοιχεία της ίδιας της ΚΕΔΕ, οι πόροι των Κεντρικών Αυτοτελών Πόρων (ΚΑΠ) και της Συλλογικής Απόφασης Τοπικής Αυτοδιοίκησης (ΣΑΤΑ), έχουν μειωθεί κατά 33% σε σχέση με το 2009 και οι Δήμοι μπαίνουν μέσα 2,5 δις κάθε χρόνο. Την ίδια ώρα οι Δήμοι πληρώνουν  3 φορές πάνω την κιλαβατώρα από τις βιομηχανίες και τις αλυσίδες σούπερ μάρκετ. Είναι πια άμεσα αναγκαίο να καταργηθεί κάθε ανταποδοτικότητα στους Δήμους.



Απαιτούμε:

▶ Να αποδοθεί στους Δήμους το σύνολο των ΚΑΠ που έχουν θεσμοθετηθεί με τον ν.3852/2010 και να επιστραφούν οι παρακρατηθέντες πόροι και τέλη, να καταργηθεί το μνημονιακό πλαφόν στη χρηματοδότηση των ΟΤΑ από τον κρατικό προϋπολογισμό.
▶ Έκτακτα να δοθούν τρεις δόσεις ΚΑΠ για τις άμεσες ανάγκες των Δήμων.
▶ Να θεσμοθετηθεί ειδικός ΚΑΠ για την κάλυψη της μισθοδοσίας όλων των εργαζόμενων ανεξαρτήτως εργασιακών σχέσεων, στο ύψος των πραγματικών αναγκών των Δήμων για στελέχωση.
▶ Κατάργηση του τέλους ταφής που έχει επιβαρύνει υπέρογκα τους προϋπολογισμούς των Δήμων και των οφειλών από αυτών που έχουν σωρρευτεί
▶ Να μειωθεί δραστικά η χρέωση της κιλοβατώρας για τους Δήμους κάτω από το επίπεδο της βιομηχανικής δραστηριότητας.  
▶ Να θεσμοθετηθεί ειδικό τιμολόγιο για τις ενεργειακές ανάγκες των υπηρεσιών και των νομικών προσώπων κοινωφελούς χαρακτήρα και τις Δημοτικές Εταιρείες Ύδρευσης.
▶ Να καταργηθεί ο ΦΠΑ και ο ειδικός φόρος κατανάλωσης στις συναλλαγές των Δήμων.
▶ Διαγραφή του ανεξόφλητου υπολοίπου των δανείων των ΟΤΑ από το Ταμείο Παρακαταθηκών και Δανείων κατόπιν σχετικής νομοθετικής ρύθμισης.
▶ Ουσιαστική αύξηση της κρατικής χρηματοδότησης για το σύνολο των αναγκών της πολιτικής προστασίας, με φορολογία του μεγάλου κεφαλαίου και αναπροσανατολισμό της χρηματοδότησης του Πράσινου Ταμείου. 
‣ Χρηματοδότηση για την διενέργεια δευτεροβάθμιων αντισεισμικών ελέγχων και την κάλυψη των ευρημάτων τους.
▶ Να δοθεί έκτακτη γενναία χρηματοδότηση για την αποκατάσταση της δημοτικής οδοποιίας, που έχει μετατραπεί σε βομβαρδισμένο τοπίο από τη διέλευση των δικτύων των μεγάλων επιχειρηματικών ομίλων. Συνολικός σχεδιασμός για τη χαρτογράφηση και το χρονοδιάγραμμα των εργασιών. 
▶ Δημιουργία δημόσιου δωρεάν δικτύου περίθαλψης, φροντίδας και εκπαίδευσης, με περιφερειακά και δημοτικά κτηνιατρεία και κλινικές. Αύξηση της χρηματοδότησης και έκτακτοι διορισμοί εξειδικευμένου προσωπικού.
‣ Εξειδικευμένος ΚΑΠ για τη συντήρηση αθλητικών υποδομών στους δήμους.
▶ Κρατική χρηματοδότηση για τους φορείς και τα σωματεία που οργανώνουν αναγκαίες δραστηριότητες στον Πολιτισμό και τον μαζικό αθλητισμό.

Οι εργαζόμενοι είναι η «καρδιά» του κάθε Δήμου 
και πρέπει να δουλεύουν με μόνιμη και σταθερή δουλειά 
και δικαιώματα

Οι Δήμοι αποτελούν πλέον ένα μωσαϊκό εργασιακών σχέσεων, με εργαζόμενους εξαντλημένους από την εντατικοποίηση και την παράταση του εργάσιμου βίου. Επικρατούν συνθήκες εργασιακής ομηρίας και ανασφάλειας, αυξημένα εργατικά ατυχήματα και δυστυχήματα. Η έλλειψη μόνιμου προσωπικού ανοίγει τον δρόμο για την ιδιωτικοποίηση των υπηρεσιών και τις συμβάσεις με εταιρείες που πληρώνουμε πανάκριβα για στοιχειώδεις υπηρεσίες. Ο νέος μηχανισμός διορισμών στις δημοτικές δομές προσχολικής αγωγής είναι μια νίκη του αγώνα των εργαζομένων στους ΟΤΑ που θα μείνει στη μέση αν δεν υπάρξει πλήρης κάλυψη των λειτουργικών δαπανών. Το «ψηφιακό - επιτελικό» κράτος πρόσθεσε στην διοικητική λειτουργία των ΟΤΑ μια σειρά νέες διαδικασίες που «ταϊζουν» μια στρατιά συμβούλων και παρόχων υπηρεσιών που πολύ συχνά δεν αφήνουν τίποτα το χειροπιαστό στην καθημερινή λειτουργία των υπηρεσιών. 

Απαιτούμε:

▶ Προσλήψεις μόνιμου προσωπικού σύμφωνα με τις ανάγκες των Δήμων, με πλήρη εργασιακά και ασφαλιστικά δικαιώματα, μονιμοποίηση όλων των συμβασιούχων.
▶ Κατάργηση της διάταξης του ν. Βορίδη-Λιβάνιου και ανάκληση όλων των διώξεων.
▶ Άμεσα, νέες και επαρκείς προσλήψεις μηχανικών ΠΕ και ΤΕ, όλων των ειδικοτήτων καθώς και του λοιπού αναγκαίου προσωπικού όλων των εμπλεκομένων κλάδων, με μόνιμες και σταθερές σχέσεις εργασίας. Όχι στην εκχώρηση των αρμοδιοτήτων της πολεοδομίας στο Κτηματολόγιο. Λειτουργία των ΥΔΟΜ (Υπηρεσιών Δόμησης) με ευθύνη του κεντρικού κράτους. Η διαχείριση των υποθέσεων και οι διαδικασίες να γίνονται λαμβάνοντας υπόψη τις ανάγκες της κάθε περιοχής.

Έργα για τις λαϊκές ανάγκες και όχι για τα μεγάλα συμφέροντα 
και τους εργολάβους! 

Δημοτικές υποδομές και εγκαταστάσεις, σχολικά κτίρια και κτίρια που στεγάζουν βρεφονηπιακούς σταθμούς, χρόνια τώρα δεν συντηρούνται επαρκώς, έως και καθόλου, με αποτέλεσμα να προκαλούνται φθορές και ατυχήματα. Σε μια σεισμογενή περιοχή, όπως η χώρα μας, στην καλύτερη περίπτωση στη συντριπτική πλειοψηφία τους έχει γίνει πρωτοβάθμιος, δηλαδή οπτικός έλεγχος. 


Απαιτούμε:

▶ Ουσιαστικό ολοκληρωμένο πρόγραμμα τεχνικών έργων με χρηματοδότηση από κοινοτικούς και εθνικούς πόρους, χωρίς ΣΔΙΤ και συμβάσεις παραχώρησης, για να συντηρηθούν υποδομές (δημοτικά και σχολικά κτίρια, οδικό δίκτυο κ.ά.), για να φτιαχτούν νέα σχολικά κτίρια και υποδομές προσχολικής και ειδικής αγωγής που θα είναι φιλικά σε ΑμΕΑ, υποδομές αθλητισμού και πολιτισμού με βάση τις σύγχρονες τεχνολογικές και επιστημονικές δυνατότητες.
▶ Ειδικό χρηματοδοτικό πρόγραμμα από το Εθνικό Πρόγραμμα Ανάπτυξης (ΕΠΑ) για την κατεπείγουσα αναβάθμιση των ηλεκτρολογικών και μηχανολογικών εγκαταστάσεων κάθε σχολικής μονάδας και δημοτικού κτιρίου.
▶ Άμεση νομοθέτηση για τη νομιμοποίηση/τακτοποίηση και κτηματογράφηση όλης της δημόσιας περιουσίας χωρίς όρους και προϋποθέσεις.
▶ Αξιοποίηση κάθε ελεύθερου χώρου ως κοινόχρηστου για πράσινο και λαϊκές υποδομές, χωρίς ανταποδοτικότητα.


Το περιβάλλον είναι περιουσία του λαού, 
όχι λάφυρο των ιδιωτών!

Οι Δήμοι νομιμοποίησαν την μπίζνα της «πράσινης ανάπτυξης», τις «αμαρτωλές» αγορές των «σπιτιών ανακύκλωσης». Η καταψήφιση της ΣΜΠΕ για τις 6 μονάδες καύσης δε σημαίνει ότι η κυβέρνηση έχει εγκαταλείψει το σχέδιό της που θα έρθει «αναβαπτισμένο». Στήριξαν Τοπικά Πολεοδομικά Σχέδια τα οποία αντανακλούν τον σχεδιασμό του κεφαλαίου στον χώρο, άνοιξαν τις πύλες για την ιδιωτικοποίηση ελεύθερων χώρων και δασικών οικοσυστημάτων. 



Απαιτούμε:


▶ Οριστική απόσυρση του κυβερνητικού σχεδίου για τις 6 μονάδες καρκινογόνας καύσης απορριμμάτων, των Περιφερειακών Σχεδίων και του Εθνικού Σχεδιασμού για τα Απορρίμματα. Όχι στην πολιτική της Ευρωπαϊκής Ένωσης που μετατρέπει τα απορρίμματα σε πηγή κέρδους για ομίλους. Με βάση τα σημερινά δεδομένα, ιεραρχούμε ένα μείγμα μεθόδων και τεχνικών στην επεξεργασία των απορριμμάτων με επίκεντρο την ουσιαστική ανακύκλωση με διαλογή στην πηγή ανακυκλώσιμων υλικών και βιοαποβλήτων και με δραστικό περιορισμό της υγειονομικής ταφής. Τα νέα Περιφερειακά Σχέδια να διαμορφωθούν με βάση την παραπάνω κατεύθυνση.. 
▶ Να κλείσει το αίσχος του ΧΥΤΑ Φυλής, να αποκατασταθεί περιβαλλοντικά η περιοχή, να ενισχυθεί η Πρωτοβάθμια Φροντίδα Υγείας και να δοθεί στη δημοσιότητα η επιδημιολογική μελέτη που έχει πραγματοποιηθεί. 
Να μην έχουμε άλλα τέτοια εγκλήματα σε όλη τη χώρα. Διαχείριση των απορριμμάτων με γνώμονα τις λαϊκές ανάγκες, με σεβασμό στο περιβάλλον, στη δημόσια υγεία, στους φυσικούς πόρους και όχι με κριτήριο την επιχειρηματική κερδοφορία.
▶ Να μη συγχωνευθούν οι ΔΕΥΑ (Δημοτικές Επιχειρήσεις Υδρευσης και Αποχέτευσης) και να δοθεί έκτακτη οικονομική ενίσχυση για την αύξηση του ενεργειακού κόστους. 
▶ Να καταργηθεί η ρήτρα αναπροσαρμογής και να ενταχθούν οι ΔΕΥΑ στους δικαιούχους μειωμένου Ειδικού Τέλους Εκπομπών Αερίων Ρύπων (ΕΤΜΕΑΡ). 
Κατάργηση της νομοθεσίας της Ευρωπαϊκής Ενωσης που εδραιώνει την επιχειρηματική λειτουργία στο νερό. Φτηνό, ελεγμένο, ποιοτικό νερό για τον λαό.
▶ Δημόσια, δωρεάν και αξιόπιστα μέσα μαζικής μεταφοράς που θα συμβάλλουν στον περιορισμό χρήσης ιδιωτικών οχημάτων που επιβαρύνουν το κυκλοφοριακό χάος. Ανάπτυξη ολοκληρωμένων συγκοινωνιακών μελετών.
▶ Να εκπονηθεί ολοκληρωμένος, ουσιαστικός, επιστημονικός σχεδιασμός συνδυαστικής αποτίμησης για το σύνολο των κινδύνων, φυσικών και τεχνολογικών, με κριτήριο την προστασία του λαού και του περιβάλλοντος, με ευθύνη και χρηματοδότηση του κράτους.
▶ Να κατοχυρωθούν με νομοθετική ρύθμιση η δημόσια και δημοτική περιουσία που διεκδικούνται απο επιχειρηματικά και άλλα συμφέροντα. 

Τα οξυμένα κοινωνικά προβλήματα 
θα εντείνονται σε ένα σύστημα που σαπίζει! 


Ο στόχος της «κοινωνικής συνοχής» σημαίνει ζωή με επιδόματα, ανακύκλωση της ανεργίας, απαιτεί τη σιωπή της νεολαίας και του λαού μας, δεν θέλει και δεν μπορεί να χτυπήσει τις αιτίες που γεννούν τα προβλήματα που ταλανίζουν τη μεγάλη λαϊκή πλειοψηφία.  Στον προϋπολογισμό της Ευρωπαϊκής Ένωσης με ορίζοντα το 2034 ρέουν ποτάμια χρήματος για την πολεμική προετοιμασία και γίνεται  μείωση δαπανών για υγεία και πρόνοια. Πρέπει τώρα να ενισχυθούν οι κοινωνικές υπηρεσίες των Δήμων με προσωπικό και μόνιμη κρατική χρηματοδότηση. 




Διεκδικούμε:

▶ Πλήρη κάλυψη της χρηματοδότησης όλων των κοινωνικών δομών από τον κρατικό προϋπολογισμό μετά τη λήξη των προγραμμάτων ΕΣΠΑ. Κανένας εργαζόμενος να μη μείνει εκτός. 
▶ Οργάνωση παροχής ολοκληρωμένου διατροφικού προγράμματος σε όλα τα σχολεία με την αξιοποίηση των υποδομών σε κυλικεία και πρόσληψη ειδικού προσωπικού με ευθύνη του υπουργείου Παιδείας.
▶ Ενίσχυση με προσωπικό των κοινωνικών δομών για τη φτώχεια, την τοξικοεξάρτηση, την ενδοοικογενειακή βία, τη στήριξη των εφήβων, των ΑμΕΑ και της Τρίτης Ηλικίας στο πλαίσιο ενός ενιαίου ολοκληρωμένου συστήματος του δημόσιου συστήματος Υγείας και Πρόνοιας, το οποίο θα μελετά και θα σχεδιάζει την πρόληψη και την κάλυψη έγκαιρα των πραγματικών αναγκών σε όλη την επικράτεια και υπό την αιγίδα του οποίου θα λειτουργούν όλες οι τοπικές δομές.
▶ Πρόγραμμα λαϊκής, ασφαλούς, σύγχρονης κατοικίας για τα νέα ζευγάρια. Εξασφάλιση δωρεάν στέγης για κάθε νέο δημοτικό υπάλληλο, εκπαιδευτικό και υγειονομικό που υπηρετεί μακριά από τον τόπο καταγωγής του με προτεραιότητα την ηπειρωτική και νησιωτική χώρα. Ολοκληρωμένο πρόγραμμα απαλλοτριώσεων και για την εξασφάλιση νέων εργατικών κατοικιών.
▶ Να διατεθεί  δημόσια περιουσία για να γίνουν φοιτητικές εστίες στις μεγάλες πόλεις. 
▶ Όχι στην απάνθρωπη και κατασταλτική αντιμεταναστευτική πολιτική της Ευρωπαϊκής Ένωσης που υλοποιούν οι κυβερνήσεις διαχρονικά.

Η πλειοψηφία των δυνάμεων στην ΚΕΔΕ 

Διάλεξε να δώσει φρούδες ελπίδες στον λαό μας. Εμφάνισε τα διάφορα «αναπτυξιακά» προγράμματα και συνολικά τις κατευθύνσεις της Ευρωπαϊκής Ένωσης ως μονόδρομο για ένα «καλύτερο» μέλλον. Διατυμπάνιζαν ότι είναι ικανοί να λύσουν ως δια μαγείας όλα τα σύγχρονα προβλήματα, για τα απορρίμματα, για ασφαλή σχολεία, για σύγχρονες δημόσιες υποδομές, για αποτελεσματικές υπηρεσίες, την φροντίδα για τους ηλικιωμένους, τους αδύναμους. Αποδέχτηκε τον ρόλο του αμορτισέρ σε ένα σύστημα που καταρρέει. Γι’ αυτό στέλνουν τον λογαριασμό στο λαό, αυξάνουν τα τέλη, τους φόρους, τις εισφορές, ζητάνε υπομονή λόγω της «παγκόσμιας συγκυρίας» και αποδέχονται τα ψίχουλα που δίνει η κυβέρνηση, όπως έκαναν και οι προηγούμενες, με διαμαρτυρίες για τα μάτια του κόσμου. 


Η δήθεν «κοσμογονία» του νέου Κώδικα

Μετά από ένα χρόνο αναμονής, η πολυδιαφημιζόμενη κοσμογονία του νέου «Κώδικα Τοπικής Αυτοδιοίκησης» αποδείχτηκε ένα ακόμα πιο αντιλαϊκό κατασκεύασμα! Το αφήγημα περί «αυτονομίας των ΟΤΑ» συνθλίβεται κάτω από ένα πυκνό πλέγμα προληπτικών ελέγχων και αυστηρών ποινών, ακόμα και για πολιτικές αποφάσεις που παίρνονται ομόφωνα από τα Δημοτικά Συμβούλια. 
Κανείς δεν μπορεί να πει ότι δεν ήξερε! Εμείς είχαμε προειδοποιήσει ότι και αυτός ο  Κώδικας είναι φτιαγμένος από τα ίδια υλικά και ενισχύει τη φοροληστεία του λαϊκού εισοδήματος, την εμπορευματοποίηση και ιδιωτικοποίηση κρίσιμων δημόσιων υπηρεσιών και δομών, την καταλήστευση των φυσικών πόρων,  την αποστειρωμένη από τη λαϊκή - κοινωνική πίεση λειτουργία των αιρετών οργάνων. Σε αυτόν έχουν αποτυπωθεί οι βαθιές τομές που υλοποιήθηκαν από ΝΔ, ΠΑΣΟΚ, ΣΥΡΙΖΑ, στον άξονα των οδηγιών και των κατευθύνσεων της ΕΕ.
Σα να μην έφτανε... ο νέος Κώδικας, αμέσως μετά τη δημοσίευσή του, ακολούθησε σειρά αλλαγών στην κατεύθυνση του βασικού του άξονα που αναγκάζει ακόμα και δημοτικές αρχές που συμφωνούν με την ουσία του Κώδικα να διαμαρτύρονται. Αναφέρουμε ενδεικτικά την παράκαμψη -πρακτικά- των Δήμων για την αδειoδότηση μεγάλων ξένων επενδύσεων, όπως και το άρθρο 339 του νομοσχεδίου του υπουργείου οικονομικών για τις εγκαταστάσεις «ειδικής τουριστικής υποδομής». 


Οι δυνάμεις της «Λαϊκής Συσπείρωσης» 

Λέμε ξεκάθαρα ότι τον λογαριασμό καλείται να πληρώσει ο λαός. Τις συνέπειες δηλαδή από τις μεγάλες μπίζνες στην ενέργεια, από τους ανταγωνισμούς για τα συμφέροντα μιας χούφτας ανθρώπων, από την προετοιμασία τους ακόμα και για ανοιχτή πολεμική σύγκρουση. 

Οι εκλεγμένοι με τα ψηφοδέλτια της «Λαϊκής Συσπείρωσης» έχουμε βαθιά πίστη ότι μοναδικός πρωταγωνιστής είναι ο λαός και οι σύγχρονες ανάγκες του και  αποκαλύπτουμε τη μεγάλη κλοπή του λαϊκού μόχθου. 

Αντιστεκόμαστε με κάθε τρόπο για να μην περάσουν ως «κανονικότητα» τα χάλια και η περαιτέρω υποβάθμιση στην παιδεία, στην υγεία, στην πρόνοια. Δεν διστάζουμε να συρθούμε σε πειθαρχικά δικαστήρια και δηλώνουμε απειθαρχία σε νόμους που θέλουν τους εργαζόμενους αναλώσιμους. 

Δίνουμε το χέρι σε καθεμία και καθέναν που αντιστέκεται και αγωνίζεται.
Ό,τι κερδήθηκε έγινε
στη συμπαράταξη
με το οργανωμένο κίνημα,
στον δρόμο του αγώνα και της
διεκδίκησης για όλα αυτά που μας αξίζουν και μας στερούν,
για τις ανάγκες των πολλών και
όχι για τα κέρδη των λίγων.

Οι εκλεγμένοι στους Δήμους
με τη «Λαϊκή Συσπείρωση»
